Peter Constantine

Në munç, në anglisht If është njëra ndër poezitë më të mira të shkruara ndonjëherë. Kjo poemë është përkthyer në shumë gjuhë të botës. Më poshtë kemi përkthimin shqip të bërë nga Fan S. Noli.

Në munç

Në munç të mbash në kokë terezinë Kur shokët çmendër dhe fajtor të nxijnë; Në munç të kesh besim, kur të dyshon Kushdo, dhe s'ka njeri që të beson; Në munç të preç, dhe pritjen s'e kursen, Në të gënjefshin, ti nuk i gënjen, Në të urrefshin, ti s'i çan me brirë, Dhe s'hiqesh as m'i mënçim as m'i mirë. Në munç të çndërrosh e të mejtosh, Dhe nga këto në mos u robërofsh; Në munç të preç Triumfin dhe Hatanë, Dhe t'i shkelmosh të dy si kallpazanë; Në munç të mbahesh, kur një dreq ta dreth Të drejtën dhe në lak syleshin heth, Kur sheh kalan' e jetës të rëzuar Dhe prap e ngre me veglën e çkallmuar; Në munç të vësh m'i grumbull çdo thesar, Edhe t'i loç të gjitha me një zar, T'i humpç edhe të nisësh përsëri Pa thën' asgjë për këtë batërdi; Në munç të kesh një zemër, trup e kokë Që të shërbejnë sa të bëhen trokë, Dhe të vazhdosh i djegur shkrump në furrë, Dhe të thërret vullneti: "Mbahu, or burrë!" Në munç të zbreç në turm' e të mbash nderin, Të hash me mbretin, të pish me neferin; Në mos të ngaftë dot as mik as hasmë, N'i daç të gjithë, po asnjë për dasmë; Në munç për çdo minutë të përpjetë Të rënç tamam sekunda gjashtëdhjetë; Zaptove dhenë me çdo mall dhe hir, Dhe ca më mirë, qënke trim, or bir!

Rudyard Kipling